Þýðingarverkefnið hlaut styrk úr sjóði Áslaugar Hafliðadóttur Jarðvísindamenn á Íslandi eiga Jónasi Hallgrímssyni margt að þakka . Hann er af mörgum talinn einn brautryðjenda íslenskra náttúruvísinda , en Jónas lauk lokaprófi í náttúruvísindum árið 1838 með jarðfræði og steinafræði sem sérgrein . Samhliða rannsóknum og skrásetningu á náttúru Íslands , smíðaði Jónas mörg orð sem lifa góðu lífi í ræðu og riti nútímavísinda svo sem jarðfræði , jarðfræðingur , rannsóknarefni , veðurfræði , vísindastarf , staðvindur og eldsumbrot svo nokkur séu nefnd . Veturinn 1839 vann Jónas að drögum að íslenskri eldfjallasögu sem hann endurbætti síðar og þýddi á dönsku . Hvorugt ritið var gefið út ; íslenska handritið lenti í skjalasafni Bókmenntafélagsins en hið danska í gögnum Japetusar Steenstrup . Það er því við hæfi að velja fæðingardag Jónasar til opna aðgang að íslenskri eldfjallavefsjá . Íslensk eldfjallavefsjá – www.islenskeldfjoll.is – er gagnvirk vefsíða og opinbert uppflettirit þar sem er að finna heildaryfirlit um virkar eldstöðvar á Íslandi , alls 32 talsins , öllum aðgengileg á ensku og nú á íslensku ! Eldfjallavefsjáin er samstarfsverkefni Veðurstofu Íslands , Jarðvísindastofnunar Háskóla Íslands og Almannavarnardeildar Ríkislögreglustjóra með aðkomu fjölda innlendra og erlendra sérfræðinga sem hafa lagt verkefninu lið . Mikilvægt að styrkja íslensku í jarðfræðum Þær Bergljót Óladóttir og Ríkey Júlíusdóttir hafa unnið að þýðingu á efni vefsíðunnar frá því að verkefnið hlaut styrk í lok árs 2018 , en vinna við ensku útgáfu síðunnar hófst fljótlega eftir Eyjafjallajökulsgosið 2010 . „ Þá reyndist vera þörf erlendis á upplýsingum um íslensk eldfjöll . Ensk útgáfa af vefnum fór í loftið 2016 og fyrir nokkrum misserum fengum við svo styrk til að koma efninu yfir á íslensku . Þetta hefur verið mjög áhugavert verkefni og gaman að kynnast þeim mikla fjölda orða á íslensku sem Jónas Hallgrímsson smíðaði ” , segir Bergljót . Með þýðingu efnis vefsjárinnar verður íslenskumælandi almenningi auðveldað aðgengi að þessum mikilvægu upplýsingum og grunn - og framhaldsskólum veitt öflugt kennslutól um eldvirkni landsins . Ísland er lítið málsamfélag og mikilvægt er að viðhalda og styrkja notkun íslensku í jarðfræðum með íslenskun viðurkennds fræðiefnis og útgáfu þess á aðgengilegu formi . Í gegnum eldfjallavefsjánna geta viðbragðs - og hagsmunaaðilar einnig nálgast miklar og mikilvægar upplýsingar um virkni íslenskra eldstöðva , fjöldann allan af kortum og fylgst með virkni kerfanna í rauntíma .